WHABT ปลื้มนักลงทุนแห่จองกองทรัสต์เกลี้ยง พร้อมเทรด 16 พ.ย.นี้
WHA ในฐานะผู้สนับสนุนกองทรัสต์ เพื่อการลงทุนในอสังหาริมทรัพย์และสิทธิการเช่า ดับบลิวเอชเอ บิสซิเนส คอมเพล็กซ์ (WHABT) ปลื้ม ได้รับกระแสตอบรับจากนักลงทุนเป็นอย่างดี พร้อมจัดสรรให้กับนักลงทุนสถาบัน 19% นักลงทุนทั่วไป 66% ส่วน WHA 15% ชูจุดเด่นการันตีประกันรายได้ขั้นต่ำ ในส่วนของ Leasehold 6 ปี และ Freehold 9 ปี ขณะที่นักลงทุนจะได้รับอัตราผลตอบแทน ทุกไตรมาส เตรียมเข้าเทรดในตลาดหลักทรัพย์ฯวันที่ 16 พ.ย.นี้
10 พ.ย. 2558

นางสาวจรีพร จารุกรสกุล ประธานเจ้าหน้าที่บริหารและรองประธานกรรมการ บริษัทดับบลิวเอชเอ คอร์ปอเรชั่น จำกัด(มหาชน) หรือ WHA ในฐานะผู้สนับสนุนกองทรัสต์ เพื่อการลงทุนในอสังหาริมทรัพย์และสิทธิการเช่าดับบลิวเอชเอ บิสซิเนส คอมเพล็กซ์ (WHABT) เปิดเผยว่า หลังจากที่บริษัทได้เสนอขาย WHABT มูลค่าประมาณ 2,020 ล้านบาท ให้กับประชาชนทั่วไป ระหว่างวันที่ 26 – 30 ตุลาคม 2558 ที่ผ่านมา
โดยมีราคาเสนอขาย 10 บาทต่อหน่วย ถือว่าได้รับการตอบรับเป็นอย่างดีจากกลุ่มนักลงทุนสถาบันและนักลงทุนทั่วไป โดยกองทรัสต์ WHABT จะเข้าซื้อขายในตลาดหลักทรัพย์แห่งประเทศไทย วันที่16 พฤศจิกายน 2558 นี้
โดยกองทรัสต์ WHABT จัดว่าเป็นกองรีทส์ประเภทออฟฟิศให้เช่ารายแรกในไทย จึงได้รับความสนใจจากนักลงทุนสถาบัน บวกกับจุดเด่นในแง่ของโลเคชั่น ศูนย์กลางคมนาคมและย่านธุรกิจ ซึ่งกองทรัสต์ลงทุนในกรรมสิทธิ์อาคารสำนักงาน เอสเจ อินฟินิท วัน บิสซิเนส คอมเพล็กซ์ ตั้งอยู่บนถนนวิภาวดี รังสิต ใกล้จุดคมนาคม อาทิ BTS หมอชิต , MRT ลาดพร้าว และโครงการส่วนต่อขยายระบบขนส่งมวลชนต่างๆ BTS สายสีเขียวเข้ม (พหลโยธิน ลำลูกกา) MRT (ดอนเมือง รังสิต) รถไฟฟ้าความเร็วสูง เป็นต้น
ส่วนอาคารบางนา บิสซิเนส คอมเพล็กซ์ เป็นการลงทุนในสิทธิการเช่าอายุ 30 ปี ตั้งอยู่ในทำเลที่โดดเด่น บนถนนบางนา-ตราด กม.7 เป็นจุดยุทธศาสตร์ทางโลจิสติกส์ ใกล้กับศูนย์การค้าเมกาบางนา และ ท่าอากาศสุวรรณภูมิ ” นางสาวจรีพร กล่าว
นอกจากนี้ ประธานเจ้าหน้าที่บริหาร และ รองประธานกรรมการ WHA ยังได้กล่าวเพิ่มอีกว่า กองรีทส์ WHABT จะสร้างผลตอบแทนที่น่าพอใจให้กับนักลงทุน ด้วยการรับประกันกำไรจากการดำเนินงานเป็นระยะเวลา 9 ปี สำหรับโครงการ เอสเจ อินฟินิท วัน บิสซิเนส คอมเพล็กซ์(Freehold) ส่วนโครงการบางนา บิสซิเนส คอมเพล็กซ์ (Leasehold)รับประกันเป็นระยะเวลา 6 ปี ซึ่งถือได้ว่ามีการการันตีในการรับประกันความเสี่ยงจากการลงทุน
ด้านนายปิยะพงศ์ พินธุประภา กรรมการและประธานเจ้าหน้าที่บริหาร บริษัท ดับบลิวเอชเอ เรียลเอสเตท แมเนจเม้นท์ จำกัด (WHAREM) ในฐานะผู้จัดการกองทรัสต์ เพื่อการลงทุนในอสังหาริมทรัพย์และสิทธิการเช่าดับบลิวเอชเอ บิสซิเนส คอมเพล็กซ์ หรือ กองรีทส์ WHABT กล่าวเสริมว่า กองรีทส์ WHABT จะสร้างผลตอบแทนที่น่าพอใจให้กับนักลงทุน จากจุดเด่นในด้านคุณภาพของสินทรัพย์ ผู้เช่าที่มีชื่อเสียงทั้งภายในประเทศและต่างประเทศ รวมถึงทำเลที่ตั้งในย่านธุรกิจที่เดินทางสะดวก และเป็นการลงทุนในกองรีทส์ที่เป็นเจ้าของกรรมสิทธิ์ในสัดส่วน 88% ของมูลค่ากองทุน
ขณะเดียวกันในส่วนของอัตราผลตอบแทนจากการลงทุน ในส่วนอัตราผลตอบแทนจากการลงทุนใน กองรีสท์ WHABT นั้น คาดว่าประมาณ 6.2% ในปีแรก โดยกองรีทส์เราจะจ่ายเงินปันผลไตรมาสละครั้ง ซึ่งหากพิจารณาจะเห็นได้กว่ากองรีทส์ WHABTจะให้ผลตอบแทนสูงกว่า เมื่อเทียบกับกองทุนรวมอสังหาริมทรัพย์ที่ลงทุนในอาคารสำนักงานให้เช่ารายอื่นๆ ที่ส่วนใหญ่เป็นในรูปแบบสิทธิการเช่าที่ดิน (Leasehold) มีอายุ 30 ปี ซึ่งให้ผลตอบแทนสุทธิเพียง 4-5% (เมื่อนำส่วนการลดลงขออายุสิทธิการเช่าออกจากผลตอบแทน) แต่ในขณะที่ WHABT มีทรัพย์สินที่เป็น Freehold เป็นส่วนใหญ่
” การระดมทุนในครั้งนี้ ทำให้กองทรัสต์จะมีมูลค่าทรัพย์สินทั้งสิ้นรวมปประมาณ 2,390 ล้านบาท นอกจากนี้มีแผนที่จะนำอาคารสำนักงานแห่งใหม่ที่อยู่ในย่านยางนา-ตราด กม.7 ที่มีแผนการก่อสร้างอยู่ เข้าเป็นทรัพย์สินส่วนเพิ่ม จึงน่าจะทำให้มูลค่าทรัพย์สินของ WHABT เพิ่มขึ้นเป็นประมาณ 5,000 ล้านบาท ทั้งนี้ไม่รวมอาคารสำนักงานแห่งอื่น ๆ ซึ่งผู้จัดการกองทรัสต์ตั้งเป้าที่จะลงทุนเพิ่มเติมในอนาคตอีกด้วย” นายปิยะพงศ์ กล่าว